Diari Oficial de la Generalitat Valenciana


Sumari del DOGV 7939, del 19-12-2016 (2016/10810)

RESOLUCIÓ de 15 de desembre de 2016, del president del Consell de direcció de CulturArts Generalitat, per la qual es dóna publicitat a les bases de la convocatòria dels tres concursos per a la proposta de nomenament dels directors adjunts d'arts escèniques, d'audiovisuals i cinematografia, i de música i cultura popular valenciana de CulturArts Generalitat.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7939

Data del DOGV
:   19-12-2016

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2016/10638


Data del document
:   15-12-2016

Organisme emissor
:   Culturarts Generalitat

Tipus de document
:   Resolució

Anàlisi jurídica

 Descriptors 

:   * Culturarts Generalitat
    * concurs administratiu

RESOLUCIÓ de 15 de desembre de 2016, del president del Consell de direcció de CulturArts Generalitat, per la qual es dóna publicitat a les bases de la convocatòria dels tres concursos per a la proposta de nomenament dels directors adjunts d'arts escèniques, d'audiovisuals i cinematografia, i de música i cultura popular valenciana de CulturArts Generalitat. [2016/10775]  
CulturArts es configura com una entitat de dret públic dependent de la Conselleria d'Educació, Investigació, Cultura i Esport, que té com a finalitat el desenvolupament i l'execució de la política cultural de la Generalitat Valenciana pel que fa al coneixement, la tutela, el foment, la conservació, la restauració, l'estudi, la investigació i la difusió de les arts escèniques, musicals i plàstiques en totes les seues varietats i els museus en particular, del patrimoni audiovisual i de la cinematografia i, en general, de tots els béns culturals integrants del patrimoni cultural valencià. Té personalitat jurídica pròpia i plena capacitat d'obrar per a complir els seus fins.  
CulturArts es planteja com a línies prioritàries de treball per als pròxims anys:  
- Desenvolupar les accions, propostes i estratègies culturals de curt, mitjà i llarg termini del Pla estratègic cultural valencià 2016/2020, Fes cultura.  
- Democratitzar l'accés a la cultura per a totes i tots els valencians i valencianes, crear nous públics, potenciar la innovació i els nous formats en arts escèniques, audiovisuals, música i conservació.  
  
- Fomentar la creació, la consolidació i el creixement d'una indústria cultural valenciana arrelada en el territori, descentralitzada, amb vocació internacional i generadora de treballs de qualitat i sostenibles.  
  
- Promoure la col·laboració i difusió de la cultura amb els sectors educatiu, econòmic i social, potenciant el reconeixement de la cultura com a eix vertebrador de la societat i del territori valencià.  
- Garantir la diversitat cultural, la igualtat lingüística i de gènere tant pel que fa a la producció com la programació cultural, establint les polítiques necessàries per a posar especialment en valor els creadors i creadores valencians i aquelles manifestacions culturals fetes en la nostra llengua i/o en el nostre territori.  
- Establir sinèrgies i projectes multiformat entre les diferents direccions adjuntes i espais de CulturArts així com amb altres administracions, institucions i organismes tant públics com privats.  
- Possibilitar que les accions directes i indirectes de CulturArts es desenvolupen i siguen visibles per tota la Comunitat Valenciana i estiguen dirigides a tota la ciutadania, tot incidint en els valors de l'Agenda 21 de la Cultura i en motivar la participació ciutadana.  
La Conselleria d'Educació, Investigació, Cultura i Esport, en la seua aposta decidida per una gestió cultural transparent i participativa, ha elaborat el Codi de bones pràctiques en cultura a la Comunitat Valenciana. Fent seua aquesta iniciativa, el Consell de direcció de CulturArts, a proposta del seu president, en sessió celebrada el 14 de novembre de 2016, aprova la convocatòria de concurs públic per a la selecció de les tres persones encarregades d'exercir les direccions adjuntes d'arts escèniques, d'audiovisuals i cinematografia, i de música i cultura popular valenciana de CulturArts. La selecció dels candidats o candidates per a ocupar els dits llocs atendrà a principis de mèrit i capacitat i a criteris d'idoneïtat mitjançant un procediment que garantirà la publicitat i la concurrència.  
  
1. Objecte de la convocatòria  
L'objecte de la convocatòria és el procés de selecció per a les tres propostes de nomenament dels directors o directores adjunts d'arts escèniques, d'audiovisuals i cinematografia i de música i cultura popular valenciana de CulturArts.  
  
2. Funcions de les direccions adjuntes de CulturArts  
2.1. A la Direcció adjunta d'arts escèniques li correspon l'exercici de les atribucions següents:  
a) El disseny i coordinació de la programació dels espais d'exhibició escènica adscrits a CulturArts en tot el territori valencià així com vetllar per l'ús del valencià en les arts escèniques.  
b) La planificació i suport a la política de festivals, tant els actuals com els que es puguen crear.  
c) Impulsar el muntatge de produccions i coproduccions d'espectacles.  
d) L'impuls del Teatre del Poble Valencià amb produccions públiques pròpies i coproduccions en col·laboració amb d'altres ens públics o privats, proposant ?sol o en connivència amb el consell assessor o/i el comité de lectura- autors, obres i directors concrets. Les produccions amb el segell Teatre del Poble Valencià atendran les obres d'autoria valenciana, en valencià i en castellà, de tota la història del teatre valencià però amb especial incidència en els autors contemporanis i preferentment vius, així com els textos del repertori universal, aquests representats en valencià.  
e) L'organització i gestió de les activitats del Centre Coreogràfic i del Ballet de la Generalitat: tallers, formació, producció ?prioritzant coreògrafes i coreògrafs valencians- , exhibició, gires i formació.  
  
f) Fer viable que les produccions públiques puguen ser exhibides arreu del territori valencià, bé aprofitant els espais propis, bé en les ciutats adscrites al Circuit Cultural Valencià o en qualsevol altra ciutat on siga factible, aprofitant qualsevol festival específic, esdeveniment o cicle.  
g) L'organització de festivals, exposicions i esdeveniments singulars dependents de la Generalitat directament relacionats amb les arts escèniques; i molt particularment Sagunt a Escena, en tant que festival amb propostes d'arrel grecollatina, pluridisciplinar i d'estiu que es desenvolupa fonamentalment en el Teatre Romà de Sagunt, i Dansa València en tant que fira valenciana de la dansa de creació i aparador des del qual promocionar la contractació de les companyies valencianes dins i fora de la Comunitat Valenciana i en tant que esdeveniment que contribuïsca a la formació i afició coreogràfica del públic.  
  
h) La interacció amb les associacions professionals d'arts escèniques radicades en el territori valencià.  
i) El foment de la difusió i internacionalització del teatre, la dansa i el circ valencians.  
j) La coordinació i programació de les activitats de formació per a professionals de les arts escèniques.   
k) El foment de l'accés a les arts escèniques per a totes i tots els valencians i valencianes, la creació de nous públics i l'atenció a la ciutadania amb riscos d'exclusió o marginació de qualsevol tipus.  
  
l) El foment de la consolidació d'una indústria de les arts escèniques en el territori, descentralitzada, amb vocació internacional i generadora de treballs de qualitat i sostenibles.  
m) La col·laboració i difusió de les arts escèniques amb els sectors educatius, econòmics i socials, potenciant el reconeixement de les arts escèniques com a eix vertebrador de la societat i del territori valencià; així com pel que fa a aquelles manifestacions teatrals tradicionals de la cultura valenciana.  
n) La protecció de la diversitat cultural, la igualtat lingüística i de gènere, tant pel que fa a la producció com la programació d'arts escèniques, establint les polítiques necessàries per a posar especialment en valor els creadors i creadores valencians i aquelles manifestacions culturals fetes en la nostra llengua i/o en el nostre territori.  
  
o) L'arxiu i la sistematització de la documentació escènica ?gràfica, bibliogràfica i audiovisual?, de la qual siga titular CulturArts, així com la que li siga remesa, per a la seua custòdia, pels òrgans competents de la Generalitat en matèria de protecció de béns o documentació escènica ?teatre, dansa, circ i performances escèniques?, i tota aquella altra que, remesa per qualsevol persona o entitat pública o privada, s'estime d'interés.  
p) La coordinació dels Premis de les Arts Escèniques de la Generalitat Valenciana o esdeveniment singular i festiu des del qual prestigiar els professionals de les arts escèniques valencianes.  
q) Qualsevol altra que li siga encomanada per la Direcció General o pel Consell de direcció de l'entitat.  
2.2. A la Direcció adjunta d'audiovisuals i cinematografia li correspon l'exercici de les atribucions següents:  
a) L'adquisició, recuperació, restauració, conservació, foment, difusió de la cinematografia, l'audiovisual, videojoc i multimèdia, i especialment del patrimoni audiovisual valencià, la posada en marxa de la política institucional en el camp de la cinematografia i l'audiovisual, així com vetllar per l'ús del valencià en l'audiovisual.  
b) L'arxiu i la sistematització de la documentació fílmica, gràfica i bibliogràfica de què siga titular CulturArts, així com la que li siga remesa, per a la seua custòdia, pels òrgans competents de la Generalitat en matèria de protecció de béns cinematogràfics, i tota aquella altra que, remesa per qualsevol persona o entitat pública o privada, estime d'interés.  
c) L'arxiu i la conservació del material cinematogràfic resultant de la cooperació o subvenció de les institucions públiques de la Comunitat en empreses públiques o privades i particulars.  
d) La difusió i exhibició regular de films; el desenvolupament i manteniment del centre documental i bibliogràfic i de qualsevol altra activitat cinematogràfica la finalitat del qual siga la de protegir, restaurar, conservar i difondre els béns i la cultura cinematogràfica en la Comunitat.  
e) La localització i adquisició de fons audiovisuals; les accions de foment i l'organització d'esdeveniments i la realització d'estudis que afavorisquen el desenvolupament de l'audiovisual en el territori de la Comunitat.  
f) L'assessorament a les administracions públiques en matèria cinematogràfica i audiovisual i l'emissió de certificats en matèria audiovisual.  
g) El foment de la difusió i internacionalització de l'audiovisual valencià.  
h) Dur a terme tasques d'interacció amb les associacions professionals d'audiovisual i cinematografia radicades en la Comunitat Valenciana.  
i) Organitzar festivals, exposicions i esdeveniments singulars dependents de la Generalitat directament relacionats amb l'audiovisual i la cinematografia, i molt particularment Cinema Jove en tant que festival internacional de noves propostes i novells artífexs de tot el món, en tant que eina de difusió i promoció de l'audiovisual valencià dins i fora de la Comunitat Valenciana i en tant que esdeveniment que contribuïsca a la formació i l'afició cinematogràfica del públic.  
j) Impulsar projectes educatius en l'àmbit de la cinematografia i l'audiovisual.  
k) Fomentar l'accés a l'audiovisual per a totes i tots els valencians i valencianes, la creació de nous públics, així com el foment en la innovació en l'audiovisual.  
l) Fomentar la consolidació d'una indústria audiovisual valenciana arrelada en el territori, descentralitzada, amb vocació internacional i generadora de treballs de qualitat i sostenibles.  
m) La col·laboració i difusió de l'audiovisual amb els sectors educatius, econòmics i socials, potenciant el reconeixement de la cultura com a eix vertebrador de la societat i del territori valencià.  
n) Fomentar l'exhibició de les produccions valencianes arreu del territori valencià, bé aprofitant els espais propis, bé en les ciutats adscrites al Circuit Cultural Valencià o en qualsevol altra ciutat on siga factible aprofitant qualsevol festival específic, esdeveniment o cicle.  
  
o) Protegir la diversitat cultural, la igualtat lingüística i de gènere, tant pel que fa a la producció com a la programació audiovisual, establint les polítiques necessàries per a posar especialment en valor els creadors i creadores valencians i aquelles manifestacions culturals fetes en la nostra llengua i/o en el nostre territori.  
p) La coordinació dels Premis del Cinema i l'Audiovisual de la Generalitat Valenciana o esdeveniment singular i festiu des del qual prestigiar els professionals de la cinematografia i l'audiovisual valencià.  
  
q) Qualsevol altra que li siga encomanada per la Direcció General o el Consell de direcció de l'entitat.   
2.3. A la Direcció adjunta de Música i Cultura Popular Valenciana li correspon l'exercici de les atribucions següents:  
a) El disseny i coordinació de la programació dels espais d'exhibició musical adscrits a CulturArts en tot el territori valencià i de les diferents activitats de l'entitat en l'àmbit de la música, i de la cultura popular valenciana pel que fa a música i danses tradicionals, així com vetllar per l'ús del valencià en ambdós àmbits.  
  
b) La planificació i gestió del Cor de la Generalitat com unitat artística de caràcter professional adscrita a l'entitat.  
c) La planificació i gestió de la Jove Orquestra de la Generalitat com unitat artística no professional, de caràcter formatiu, adscrita a l'entitat.  
d) Fomentar que les produccions públiques puguen ser exhibides arreu del territori valencià, bé aprofitant els espais propis, bé en les ciutats adscrites al Circuit Cultural Valencià o en qualsevol altra ciutat on siga factible aprofitant qualsevol festival específic, esdeveniment o cicle.  
e) Impulsar activitats per al perfeccionament musical dels joves i posar en marxa accions destinades a generar estímul a l'excel·lència professional o acadèmica per mitjà de la convocatòria de beques, premis i concursos.  
f) La planificació d'accions per a la creació i fidelització de nous públics.  
g) La interacció amb les associacions professionals de música i cultura popular valenciana radicades en el territori valencià.  
h) El suport a la creació musical, amb encàrrecs a compositors valencians.  
i) L'organització de seminaris de recerca i estudi sobre músics valencians.  
j) El suport a la recuperació de la música tradicional i cultura popular valenciana.  
k) Organitzar festivals, exposicions i esdeveniments singulars dependents de la Generalitat directament relacionats amb la música i la cultura popular valenciana; i molt particularment Ensems, en tant que festival internacional de música contemporània, eina de difusió dels compositors valencians contemporanis i esdeveniment que contribuïsca a la formació i afició musical del públic, i Trovam - Fira Valenciana de la Música en tant que aparador des del qual propiciar el coneixement i una major contractació dels grups valencians dins i fora de la Comunitat Valenciana i en tant que esdeveniment que contribueix a l'estudi i anàlisi de la situació del sector professional valencià de la música.   
  
l) Fomentar l'accés a la música i la cultura popular valenciana per a totes i tots els valencians i valencianes, la creació de nous públics, així com el foment en la innovació en la música.  
m) Fomentar la consolidació d'una indústria de la música i la cultura popular valenciana en el territori, descentralitzada, amb vocació internacional i generadora de treballs de qualitat i sostenibles.  
n) El foment de la difusió i internacionalització de la música feta per professionals valencians.  
o) La col·laboració i difusió de la música i la cultura popular valenciana amb els sectors educatius, econòmics i socials, potenciant el reconeixement de la cultura com a eix vertebrador de la societat i del territori valencià.  
p) La protecció de la diversitat cultural, la igualtat lingüística i de gènere, tant pel que fa a la producció com la programació de la música i de la cultura popular valenciana, establint les polítiques necessàries per a posar especialment en valor els creadors i creadores valencians i aquelles manifestacions culturals fetes en la nostra llengua i/o en el nostre territori.  
q) La coordinació dels Premis de la Música de la Generalitat Valenciana o esdeveniment singular i festiu des del qual prestigiar els professionals valencians de la música.  
r) El disseny, planificació i gestió de la Colla de Dolçaina i Tabal de la Generalitat com a producció artística professional esporàdica de l'entitat.  
s) L'arxiu i la sistematització de la documentació musical i de la la cultura popular valenciana ?gràfica, bibliogràfica i audiovisual- de la qual siga titular CulturArts, així com la que li siga remesa, per a la seua custòdia, pels òrgans competents de la Generalitat en matèria de protecció de béns o documentació musical i de la cultura popular valenciana i tota aquella altra que, remesa per qualsevol persona o entitat pública o privada, s'estime d'interés.  
t) Qualsevol altra que li siga encomanada per la Direcció General o el Consell de direcció de l'entitat.   
Les persones contractades per a l'exercici dels llocs de direcció adjunta de CulturArts hauran de fer les seues tasques d'acord amb els continguts del Codi de bones pràctiques de la cultura valenciana i, també, atenent la transversalitat de les diferents disciplines que atén CulturArts.  
  
3. Règim de contractació i d'incompatibilitats  
Els candidats designats per a ocupar les places que es convoquen, subscriuran un contracte d'alta direcció, regulat pel Reial Decret 1382/1985 d'1 d'agost o la normativa que el substituïsca. Sense perjudici d'allò que disposen els articles 10 i 11 del Reial Decret, el contracte tindrà una durada de cinc anys, amb la possibilitat de la seua renovació com a màxim per un altre període de la mateixa durada.  
La seua relació laboral quedarà regulada pel que establix el contracte i la resta de normativa que siga aplicable.  
La retribució a percebre serà la corresponent a l'establida anualment en les respectives lleis de pressupostos de la Generalitat per als subdirectors generals o directors adjunts.  
Els serà aplicable directament els preceptes de la Llei 8/2016, de 28 d'octubre, de la Generalitat, d'incompatibilitats i conflictes d'interessos de persones amb càrrecs públics no electes, el Decret 95/2016, de 29 de juliol, del Consell, de regulació, limitació i transparència del règim del personal directiu del sector públic instrumental de la Generalitat així com la resta de legislació vigent en aquesta matèria.  
  
4. Requisits i mèrits dels candidats  
a) Requisits  
Els candidats hauran de reunir els requisits següents:  
1. Estar en possessió d'una titulació universitària amb el nivell de grau o equivalent.  
2. Ser nacional d'un país membre de la Unió Europea. En cas de nacionals de països no membres de la Unió Europea, el nomenament quedarà condicionat a l'obtenció de la residència legal a Espanya.  
3. No haver sigut separat, mitjançant expedient disciplinari, del servei de qualsevol de les administracions públiques, ni trobar-se inhabilitat per a l'exercici de funcions públiques.  
4. Acreditar experiència en nivells de responsabilitat en l'àmbit cultural.  
5. Acreditar el coneixement, oral i escrit, de les dues llengües oficials de la Comunitat Valenciana.   
b) Mèrits  
Es valoraran els mèrits següents:  
1. Acreditar coneixements d'altres idiomes oficials de la Unió Europea i d'un alt nivell de valencià.   
Es valorarà el coneixement de llengües oficials de la Unió Europea, diferents de la llengua espanyola, segons els nivells especificats, acreditant-se documentalment per mitjà de títols, diplomes i certificats expedits per les escoles oficials d'idiomes, per les universitats espanyoles que seguisquen el model d'acreditació d'exàmens de l'Associació de Centres de Llengües d'Educació Superior (ACLES), així com tots aquells indicats en l'annex del Decret 61/2013, de 17 de maig, del Consell, pel qual s'establix un sistema de reconeixement de la competència en llengües estrangeres a la Comunitat Valenciana. El coneixement de cada idioma comunitari es valorarà puntuant per curs o la seua equivalència, si es tracta de cicles d'escola oficial d'idiomes, o de nivells o certificats segons el Marc Comú Europeu de Referència (nivells bàsic, intermedi i avançat).  
El coneixement del valencià es valorarà prèvia acreditació d'estar en possessió dels certificats de grau mitjà, llenguatge administratiu, llenguatge en els mitjans de comunicació o grau superior, expedits o homologats per la Junta Qualificadora de Coneixements del Valencià.   
  
2. Acreditació de la seua capacitat de lideratge per a desenvolupar la implementació i revisió d'estratègies, polítiques i programes que facen possible aconseguir per part de l'organització les missions i els objectius encomanats. Aquesta posició ha de garantir que la gestió dels diversos programes (exposicions, educació, publicacions, comunicació, patrocini, etc.), l'activitat científica, i la gestió que porta avant es corresponga amb els objectius de l'organització, així com que els recursos de què disposa siguen gestionats de forma eficient i amb total transparència.  
  
3. Acreditació d'una elevada capacitat de comunicació i negociació, així com de planificació, determinació de prioritats, presa de decisions i solució de conflictes. També són habilitats imprescindibles les capacitats de representar CulturArts en el més ampli ventall d'àmbits, de construir i desenvolupar xarxes de relacions tant internes com externes, així com la capacitat de liderar i motivar el col·lectiu humà que treballa en CulturArts.  
4. La formació en igualtat de gènere. Haver participat en cursos, estudis o investigacions de gènere, haver creat o participat en iniciatives encaminades a afavorir la igualtat d'oportunitats, així com qualsevol experiència professional o projecte que acredite una activitat encaminada a fer complir l'article 26 de la llei orgànica per a la igualtat efectiva de dones i homes.  
5. Acreditar l'experiència en la gestió en qualsevol de les fases de la producció i gestió artística així com la implicació en el món cultural valencià, i molt especialment en el sector artístic específic corresponent d'arts escèniques, d'audiovisual i cinematografia o de música i cultura popular valenciana al qual es presente el candidat o candidata.  
  
  
5. Contingut dels sobres i presentació de candidatures  
Els candidats que concórreguen al procés hauran de presentar la sol·licitud i documentació corresponent en el Registre General de la Conselleria d'Educació, Investigació, Cultura i Esport (avinguda de Campanar, núm. 32, 46340 València) o en la resta de formes previstes en l'article 16 de la Llei 39/1995, d'1 d'octubre, de procediment administratiu comú de les administracions públiques.   
Tota la documentació requerida en la convocatòria es dirigirà al president o presidenta de la comissió de valoració, en tres sobres tancats, en els quals s'indicarà:  
Sobre número 1. Requisits per a la participació en el procés de selecció dels directors o directores adjunts de CulturArts, indicant la vessant artística concreta.  
En aquest sobre s'inclouran de forma fefaent els requisits exigits en l'apartat 4.a d'aquesta convocatòria.   
Sobre número 2. Projecte per a la participació en el procés de selecció del director o directora adjunt de CulturArts, indicant la vessant artística concreta.  
En aquest sobre s'inclourà un CD o USB amb el projecte que la persona sol·licitant duria a terme en CulturArts per als pròxims cinc anys, i definirà clarament les línies d'actuació, els objectius, la possible programació, etc. Els projectes elaborats pels candidats o candidates tindran en compte els següents objectius:  
Aplicació de l'Agenda 21 Cultural.  
Augment de la producció pública en valencià.  
Projectes de clusterització i d'internacionalització.  
Igualtat: democratització, accés, igualtat lingüística, de gènere i LGTB.  
Circuit Cultural Valencià.  
Pla de creació i fidelització de nous públics.  
Presència i col·laboració amb les associacions de professionals de cada vessant artística i amb les associacions d'espectadors/ciutadans.  
  
Promoció d'espais de creació d'arts de carrer.  
Promoció de la xarxa municipal d'escoles de teatre, dansa, circ, arts de carrer, música, cultura popular i audiovisual.  
Foment de la investigació, la creació i la formació artístiques.  
I tot el que concerneix a la planificació i la gestió de les seues funcions, assenyalades en el punt 2 d'aquesta convocatòria.  
En tot cas, els projectes hauran d'adequar-se a la realitat pressupostària de la Generalitat Valenciana, i es valorarà molt positivament l'existència d'un pressupost econòmic orientatiu del projecte en la seua globalitat i per activitats.  
Aquest document es presentarà en alguna de les dues llengües oficials de la Comunitat Valenciana. El document tindrà una extensió màxima de 26 folis (interlineat senzill, lletra arial 12) i s'haurà de presentar en format electrònic.  
En aquest mateix CD o USB s'inclourà un document amb el curriculum vitae del sol·licitant.  
Sobre número 3. Mèrits per a la participació en el procés de selecció del director o de la directora adjunt de CultuArts.  
En aquest sobre s'inclouran tots els documents acreditatius dels mèrits establits en l'apartat 4.b de la present convocatòria.   
  
6. Termini de presentació  
El termini per a la presentació de les propostes serà de 25 dies naturals, a comptar des de l'endemà de publicar-se aquesta convocatòria en el Diari Oficial de la Generalitat Valenciana.  
  
7. Procediment de selecció  
Les sol·licituds presentades seran analitzades en una primera fase d'avaluació de mèrits per la comissió de valoració, que seleccionarà les propostes que passaran a una segona fase en què es realitzaran entrevistes als candidats preseleccionats sobre la base dels projectes de direcció presentats. En la valoració final, el projecte suposarà un 60% i el currículum i l'entrevista, un 40%.  
La presentació de la candidatura implica l'acceptació de les presents bases. Una vegada finalitzat el procés, i a petició de l'interessat, es tornarà la documentació presentada.  
La convocatòria podrà declarar-se deserta si la comissió de valoració considera que cap dels candidats s'adequa als requisits del lloc.  
  
  
8. Comissions de valoració  
La selecció dels candidats a les direccions adjuntes d'arts escèniques, d'audiovisuals i cinematografia i de música i cultura popular valenciana es realitzarà a través d'una comissió de valoració específica per a cadascuna de les direccions Adjuntes convocades que, d'acord amb els criteris del Codi de bones pràctiques en la cultura valenciana, estarà integrada per:  
Tres membres de l'administració titular.  
Tres representants de la societat civil relacionats amb el món cultural.  
Tres experts i/o científics de l'àmbit artístic concret.  
Les funcions de secretari o secretària les realitzarà un funcionari o funcionària de CulturArts Generalitat o de la Conselleria d'Educació, Investigació, Cultura i Esport, amb veu però sense vot.  
Cadascuna de les tres comissions de valoració elevarà la seua proposta al president de CulturArts, que, al seu torn, la proposarà al Consell de direcció per al seu nomenament.  
  
9. Confidencialitat  
Totes les persones i institucions públiques implicades en el procés de selecció de candidats es comprometen a garantir l'absoluta confidencialitat de totes les dades personals i professionals d'aquests, assegurant que la participació dels no seleccionats es mantindrà en l'estricte àmbit del coneixement i la valoració de la comissió de valoració, i es farà públic exclusivament el nom del candidat que resulte seleccionat.  
  
  
València, 15 de desembre de 2016.- El president de CulturArts Generalitat: Vicent Marzà Ibáñez.